钦定古今图书集成/明伦汇编/官常典/第511卷 > 杨政
## 钦定古今图书集成/明伦汇编/官常典/第511卷 > 杨政

按《宋史》本传：“政字直夫，原州临泾人。崇宁三年，夏人
举国大入，父忠战殁，政甫七岁，哀号如成人。其母奇
之曰：‘孝于亲者必忠于君，此儿其大吾门乎’！宣和末，
应募为弓箭手。靖康初，因拒夏人，稍知名。建炎间，从
吴玠击金人，九战九捷，累功至武显郎。绍兴元年春，
金人趋和尚原，又攻箭筈关，政引兵大破之，斩千户”
一、酋长二，迁右武大夫。十月，金兵大集，号十万，自宝
鸡列栅至原下。吴玠与相持累日，以政统领将兵迎
敌，日数十合，士卒无不一当百。复出奇兵断其粮道，
敌少却，遮击之，获万户及首领三百馀人，甲士八百
六十人，拜恭州刺史。时有嫉政者，以母妻尚留北境，
不宜属以兵权，玠不听，政益感奋。二年，金合步骑数
千栅鱼龙川口，政帅精兵劫破之。升陇州团练使，移
知方山原，军储刍谷在其中。三月，金大军来攻，城且
下，政击败之。选知凤州。三年，金攻饶风关，政从玠战
关下凡六日，改明州观察使。四年，撒离喝裒精兵十
万，欲道仙人关入蜀，至上奢，田玠筑垒于关外。政曰：
“此地为蜀厄塞，当坚守，时出奇击之。”玠用其言。金人
变态多端，政随机应之，连日百馀战。敌帅督战益急，
政命卒以神臂弓射之。又选甲士千馀出山谷断其
兵，使不得进退。又出敌不意，夜斫其营，敌遂遁去，追
至河池而还。授龙神卫四厢都指挥使、环庆路经略
安抚使。五年，金人攻淮，玠命政帅师乘机牵制，至秦
州，一战而拔，抚定居民，秋毫无犯。改经略安抚泾原
兼帅环庆、利路。三镇事丛集，剖决无滞。母留敌境，间
遣人省视之，母唯勉以忠义。九年春，和议成，始得迎
母及兄弟归。乞祠以便养，不许。诏封其母感义郡夫
人，以政为熙河兰巩路经略安抚使、知熙州，进武康
军承宣使。十年，徙利州，又徙兴元。会金人渝盟，政建
迎敌之策，兼川、陕宣抚副使司都统制。政偕统制杨
从义劫金人于凤翔府城南砦，败之，获战马数百。母
卒，起复，遂帅师趣宝鸡渭水上以拒敌冲，凡大战七，
斩获甚多。川、陕宣抚副使胡世将奏：“凤翔之捷，政奋
不顾身，功效显著。”拜武当军节度使。十一年秋，金将
胡盏、习不祝合军五万来攻。政与吴璘、郭浩会于仙
人原，世将授以攻取之策，政出和尚原，浩出商州以
为援。璘驻秦州，政引兵夜入陇州界，遂趋吴山，与金
人对垒，又败金万户通检于宝鸡。时通检居渭北，政
欲攻拔其城。通检将精甲万众出，政帅勇士鏖战，遣
裨将突出阵后，登山执帜，金军见之，大呼曰：“伏发矣！”
乃惊溃。政乘胜掩杀通检走至城门，而桥已绝，遂擒
之。和议成，帝召政还。军民诣部使者借留，及入见，条
奏详明，帝善之。十三年，还镇，加检校少保，赐田五十
顷。十四年，分利州为东、西两路，政屯兴元府。久之，拜
太尉。二十七年卒，年六十。赠开府仪同三司，谥襄毅。
政守汉中十八年，六堰久坏，失灌溉之利，政为修复。
汉江水决为害，政筑长堤捍之。凡利于民者，不敢以
军旅废，休兵十馀年，未尝升迁，将士上下安之。政故
为吴璘裨将，及与璘分道建帅，执门下之礼益恭，世
颇贤之。